༄༅། །སྭསྟི་བི་ཛ་ཡནྟུ། རྒྱལ་བའི་གསང་གསུམ་ཡོན་ཏན་ཚོགས། །གཅིག་ཏུ་བསྡོམས་པའི་རང་བཞིན་སྐུ། །གདན་གསུམ་ལྷ་ཚོགས་འཁོར་ལོ་ཡིས། །སྐལ་ལྡན་སྨིན་མཛད་བླ་མས་སྐྱོང་། །མཁྱེན་དང་བརྩེ་བ་ནུས་པ་རྨད་བྱུང་རབ་བསིལ་འོད་ཀྱི་ཟེགས་མ་རེས། །ཆུ་སྲིན་རྒྱལ་མཚན་སྡེ་དང་བཅས་པའི་སྙིང་ལ་བཟོད་དཀའི་རྨ་འབྱིན་ཡང་། །སྐལ་ལྡན་གདུལ་བར་བྱ་བའི་གཉིས་སྐྱེས་བགྲང་ལས་འདས་པ་ཀུན་དགའི་དཔྱིད། །སངས་རྒྱས་འཇིག་རྟེན་ཕན་པའི་ཟླ་བ་ཁྱོད་ལས་གཞན་པའི་སྟོན་པ་སུ། །གང་གསུང་ཡན་ལག་དྲུག་ཅུའི་གདངས་ལས་བརྗོད་བྱ་འགོག་ལམ་སྙིང་པོ་ཅན། །བརྗོད་བྱེད་ངག་ཚིག་དྲི་མ་མེད་པས་ཡང་དག་དོན་ལ་འཇུག་པའི་ལུང་། །འགྲོ་ཁམས་ཐར་པ་ཐམས་ཅད་མཁྱེན་པའི་གེགས་བྱེད་སྒྲིབ་གཉིས་སྤོང་བའི་ཐབས། །ཐར་པའི་ཕན་ཡོན་སྟོན་པའི་མཚན་ཉིད་གང་ལ་རྫོགས་པའི་ཆོས་དེ་ལམ། །འདོད་ལྷའི་རྣམ་འཕྲུལ་སྲིད་པའི་བདེ་འབྱོར་སྙིང་པོས་དབེན་པའི་བསླུ་བྲིད་ཀྱིས། །དམ་བཅའི་རི་མོ་ཡིད་ལ་བྲིས་པ་གང་ཞིག་གསུབ་པར་མ་བཟོད་པར། །བསླབ་གསུམ་རྣམ་དག་གཅིག་ཏུ་གཞན་དོན་ཆེ་བའི་ཁུར་ནི་སྙིང་སྟོབས་ཀྱི། །ཕྲག་པར་འཛིན་མཁས་འཕགས་པའི་དགེ་འདུན་བྱང་ཆེན་བགྲོད་པའི་གྲོགས་སུ་སྤྱོན། །སྒྲིབ་གཉིས་བཅུད་དང་བྲལ་བ་སྤུན་གྱིས་བཤམས་པའི་ངན་གཡོའི་འཕྲུལ། །མཁྱེན་རབ་དྲང་སྲོང་གསུས་པར་མིང་གི་ལྷག་མར་བྱས་པའི་མཐུས། །ལུང་རྟོགས་དམ་ཆོས་ཆུ་ཀླུང་ཇི་སྙེད་བཏུང་བའི་སྤོབས་པ་དང་། །དགོངས་འགྲེལ་རྒྱུན་བཟང་འབེབས་པའི་དབང་རྣོན་པཎ་གྲུབ་བཀའ་དྲིན་བསམས། །བཀའ་དང་དགོངས་འགྲེལ་རིན་ཆེན་མཛོད་སྒོ་ལེགས་སྦྱར་སྐད། །རང་བཞིན་རྐྱེན་དང་རྣམ་འགྱུར་གཟེར་གྱིས་བསྡམས་པ་གང་། །གསར་རྙིང་བརྡ་དག་ལྡེ་མིག་འཕྲུལ་གྱིས་ལེགས་ཕྱེ་ཞིང་། །གངས་ཅན་ལྗོངས་འདིར་འདྲེན་པའི་ལོ་ཆེན་ཀུན་ལ་འདུད། །རྒྱལ་བ་དགེས་པའི་དམིགས་མེད་སྙིང་རྗེ་དང་། །རྒྱལ་བའི་བཀའ་དོན་འཆད་ལ་བསྙེངས་བྲལ་བློ། །རྒྱལ་སྲས་ཐུ་བོས་བྱིན་གྱུར་ས་སྐྱ་པ། །རྒྱལ་ཚབ་བྱམས་པ་མིན་པས་འགྲན་དུ་ཅི། །དུས་གསུམ་མཁྱེན་པའི་མེ་ལོང་ངོས་དེ་ན། །བསྟན་ལ་བྱ་བ་བགྱིས་མཐར་སངས་རྒྱས་སུ། །ངེས་པར་ཤར་བའི་ལུང་བསྟན་ཕྱོགས་ཀྱི་རྣར། །འབྱམས་སུ་ཀླས་དེ་ཨེ་ཝཾ་པ་མིན་སུ། །དེ་ཡི་ཞབས་སྟེགས་མི་འཇིགས་སེང་གེའི་ཁྲིར། །འཁོར་ལོས་མཚན་པའི་ཞབས་ཟུང་བཀོད་པའི་མོད། །རྣམ་གསུམ་སྡོམ་པའི་ཕྲིན་ལས་ནམ་མཁའ་དང་། །མཉམ་པའི་ཆོས་རྔ་རིམ་པར་བྱོན་ལ་འདུད། །དེང་གི་དུས་འདིར་ལྷ་མིར་བཅས་པ་ཡི། །འཇིག་རྟེན་སྤྱི་ཡི་བསོཾད་ནམཾས་དབང་མོ་ཆེས། །མགྲོན་དུ་བོས་བཞིན་ཁུགས་པའི་སྟོན་པ་ནི། །འགྲོ་ལ་ཕན་བཞེད་བཟཾང་པོཾའི་ཡོན་ཏན་བརྗོད། །བགྲང་ཡས་བསྐལ་པའི་སྔོན་ནས་ཞིང་གི་ཕུལ། །སྟུག་པོར་བཀོད་དུ་བྱང་ཆུབ་རིམ་པ་ལྔས། །མངོན་པར་བྱང་ཆུབ་ས་བཅུའི་འཁོར་གྱི་དབུས། །ཐེག་ཆེན་ཆོས་ཀྱི་དགའ་སྟོན་ལྷུན་གྱིས་གྲུབ། །སླར་ཡང་སྔོན་གྱི་སྨོན་ལམ་བཙན་ཤུགས་ཀྱིས། །ས་ལ་གནས་པའི་སྒྱུ་འཕྲུལ་དགག་ཏུ་མེད། །རྒྱུ་སྐར་བདག་པོ་གཅིག་ལས་ཆུ་སྣོད་གྲངས། །དེ་སྙེད་གཟུགས་བརྙན་སྟོན་པ་མ་ཡིན་ནམ། །བྲིས་པ་མེད་པར་མཚན་བཟང་བཀྲ་བའི་སྐུ། །ལུས་མེད་གྲོགས་སུ་མ་བཀུག་ཀུན་ཡིད་ལ། །འབབ་པ་གང་ཞིག་སྟོབས་ལྡན་གྱད་ཀྱི་དཔུང་། །མང་པོས་མ་བཏེག་ལྷ་མིའི་གཙུག་ན་མཐོ། །འགག་མེད་གསུང་གི་རྡོ་རྗེས་རྫོགས་སངས་རྒྱས། །སྲས་དང་བཅས་པའི་ལེགས་གསུངས་སྟོན་པ་ཡིས། །དྲི་ཟའི་གླིང་བུ་སྟོང་གིས་ཁེངས་པ་ཡང་། །བརྗོད་བྱ་དོན་གྱིས་དབེན་པའི་སྨ་འབེབས་བྱས། །ཇི་ལྟ་ཇི་སྙེད་ཤེས་པར་བྱ་ཀུན་ལ། །ཆགས་ཐོགས་བྲལ་བའི་བློ་གྲོས་ཁྱོད་བརྙེས་ཀྱང་། །རྨོངས་པས་ཉེན་པའི་འགྲོ་བ་ཕལ་གྱི་བློ། །མ་བྱིན་བླངས་པ་ཡིན་སྙམ་འཕྱང་མོ་ཉུག །མཁས་བཙུན་བཟང་པོར་གྱུར་པའི་ཡོན་ཏན་མཐའ། །གཞལ་ལ་དཀའ་བ་མེད་པའི་འཕྲུལ་ནི་ངས། །ཤེས་སྙམ་ནམ་མཁའ་ཁྱོད་ནི་མ་སྙེམས་ཤིག །རྒྱལ་བའི་གསང་གསུམ་དེས་ཀྱང་འགྲན་ཕྱིར་རོ། །འཆད་རྩོད་རྩོམ་པའི་ཕྲིན་ལས་འཁོར་ལོ་ཡིས། །མཁའ་མཉམ་འགྲོ་བའི་མོས་བློས་གསེར་ལྡན་ཁྱོན། །དབང་གི་མངའ་སྒྱུར་སུམ་ལྡན་རྡོ་རྗེ་འཛིན། །ཡོངས་ཀྱི་འཁོར་ལོས་སྒྱུར་བ་ཁྱོད་ལགས་གྲང་། །ཁྱད་པར་དཔལ་ལྡན་སྟོབས་བཅུ་མངའ་བའི་གསུང་། །མདོ་རྒྱུད་སྙིང་པོའི་སྙན་བརྒྱུད་སྤེལ་བའི་ཆེད། །འཇིགས་བྲལ་ཆོས་སྐྱོང་སྲས་དང་བཅས་པ་ཡི། །རྣམ་འཕྲུལ་ཙམ་ལས་བསྔགས་པ་བརྗོད་མི་ལང་། །དེ་ལྟའི་ཡོན་ཏན་ཕྱོགས་རེའི་རི་མོ་ནི། །ཡིད་ཀྱི་ངོས་སུ་བཀོད་ཅིང་སྤྱན་གྱི་ལམ། །བ་སྤུ་རྣམ་པར་གཟིངས་པའི་ཐལ་སྦྱར་གྱིས། །ལན་གཅིག་མིན་པར་བཏུད་པའི་ཕྱག་བགྱིའོ། །བདག་གི་ལུས་དང་ལོངས་སྤྱོད་དགེ་བར་བཅས། །མ་ལུས་བློ་ཡིས་བསྡོམ་པའི་རྣམ་པ་ནི། །རི་གླིང་ཉི་ཟླ་ལྷ་མིའི་དཔལ་འབྱོར་རྫས། །མ་ཚང་མེད་པའི་སྤྲིན་གྱིས་མངོན་པར་མཆོད། །སྐྱེ་ནས་སྐྱེ་བའི་ཕྲེང་བར་མི་བསྲུན་པའི། །ཡིད་ཀྱི་གླང་པོ་བག་མེད་བཏུང་བ་ཡིས། །མྱོས་ཏེ་རང་བཞིན་བཅས་པའི་སྡིག་ལྟུང་རྣམས། །སྟོབས་བཞི་ཚང་བའི་གཉེན་པོས་མཐོལ་བར་བགྱི། །སྐྱེ་འཕགས་དགེ་བའི་རྒྱ་མཚོ་བསྐྱིལ་བ་ལ། །ཕྲག་དོག་རྡུལ་གྱི་འཚུབ་མ་མི་གཏོང་བར། །ཡི་རངས་ཟླ་བ་རྒྱས་པའི་དཀྱིལ་འཁོར་ལས། །བདུད་རྩིའི་ཐིགས་པར་མཚུངས་པའི་འཛུམ་མདངས་སྤྲོ། །དྲང་ངེས་རྣམ་པར་དཔྱོད་པའི་ཟུར་མིག་དང་། །གཟུངས་དང་ཏིང་འཛིན་དར་བབ་ལང་ཚོ་ཡིས། །འགྲོ་མང་ཡིད་ཀྱི་མཛའ་བོ་རང་དབང་དུ། །བཀུག་སྟེ་ཆོས་ཀྱི་འཚོ་བས་ཚིམ་པར་མཛོད། །རབ་འབྱམས་ཞིང་ཡང་སྔོན་གྱི་སྨོན་ལམ་མཐུས། །རང་གི་གདུལ་ཞིང་ངེས་པའི་དོན་ཆེ་ཡང་། །བདག་དང་སེམས་ཅན་སྡུག་བསྔལ་ཀུན་འབྱུང་གི །འཁྲུལ་འཁོར་མ་ཞིག་བར་དུ་ཞབས་བརྟན་གསོལ། །རྣམ་པར་དཀར་བའི་དགེ་ཚོགས་འཁོར་གསུམ་དུ། །དམིགས་པའི་དུག་བྲལ་དེ་ཡིས་བྱང་ཆེན་གྱི། །འཆི་འཕོ་མེད་པའི་བཅུད་ལེན་བདག་ཐོབ་ནས། །ངེས་ལེགས་བདུད་རྩི་འགྲོ་ལ་འགྱེད་པར་ཤོག །ཅེས་རྩེ་གཅིག་འདུན་པའི་ཡིད་ཀྱི་རྫིང་བུར་མངོན་པར་སྐྱེས་པའི་མཆོད་བརྗོད་ཡན་ལག་བདུན་པ་དང་བཅས་པའི་ཚིག་ཕྲེང་མེ་ཏོག་སིལ་མས་མངོན་པར་གཏོར་ནས། སྐབས་སུ་བབས་པའི་གླེང་འབུལ་བ། ངེད་ཅག་དུས་རིང་མོ་ཞིག་ནས་ས་ངོར་བསྟན་པའི་སྦྱིན་བདག་ཏུ་ཇི་ལྟར་འབྲེལ་པའི་ཚུལ་ནི། སྔོན་གྱི་དུས་ན་ཁམས་གསུམ་འགྲོ་བའི་མགོན་པོ་འཕགས་པ་རིན་པོ་ཆེ་ཞེས་གྲགས་སྙན་ཐུར་མ་བརྒྱ་པའི་གདུགས་དཀར་པོ། ལྷ་དང་བཅས་པའི་འགྲོ་བ་མ་ལུས་པའི་བླ་ན་འཁོར་བ་གང་དེའི་མཁྱེན་བརྩེ་ནུས་པའི་ཡོན་ཏན་གྱིས་ཡིད་ཡོངས་སུ་དྲངས་ཏེ། སྟོབས་ཀྱི་འཁོར་ལོས་སྒྱུར་བ་སེ་ཆེན་གན་ཞེས་ཡོངས་སུ་གྲགས་པའི་བླའི་མཆོད་གནས་སུ་ཤར་ཕྱོགས་ཀྱི་རྒྱལ་ཁབ་ཆེན་པོར་སྤྱན་དྲངས་ཤིང་། བོད་ཁམས་སྤྱིའི་བསྟན་སྲིད་ཉི་ཟླ་ཟུང་གི་ཁྲི་འཕང་མཐོན་པོ་ལ་མངའ་གསོལ་བའི་ཚེ་ན། ངེད་ཀྱི་ཡབ་མེས་གོང་མ་སྟོང་དཔོན་ཟླ་བ་བཟང་པོ་ཞེས་པ་དང་ཡོན་མཆོད་དུ་དང་པོར་འབྲེལ་པའི་འགོ་ཚུགས། དེ་ནས་བརྩམས་ཏེ་དེང་སང་གི་དུས་ཀྱི་བར་དུ་དམ་ཚིག་མི་ཕྱེད་རྡོ་རྗེས་ལུ་གུ་རྒྱུད་དུ་སྦྲེལ་བའི་དམ་པ་ཆོས་ཀྱི་ལེགས་ལམ་ཟླ་བ་ཡར་གྱི་ངོ་བཞིན་གོང་ནས་གོང་དུ་འཕེལ་བ་མ་གཏོགས། ཆོས་མིན་གྱི་ཉེས་འགལ་གསིང་སྲུབ་ཀྱི་སེར་བུ་ཙམ་ཡང་འཇུག་པའི་སྐབས་མེད་པར་བརྟེན། ད་ལམ་བདག་ཀྱང་སྔོན་ལས་ཀྱི་འབྲས་བུ་དལ་དང་འབྱོར་པའི་མིང་གདགས་སུ་རུང་བ་ཙམ་གྱི་རྟེན་འདི་བརྙེས་པ་དོན་དང་ལྡན་པར་བྱ་བའི་གཙོ་བོ་ནི། རྒྱལ་བའི་གསུང་རབ་མཐའ་དག་གི་སྙིང་པོ་སྡོམ་པ་གསུམ་དང་རྗེས་སུ་འབྲེལ་པའི་ཐབས་ལམ་བདུད་རྩིའི་བསྒོ་སྐལ་ནོད་པའི་ཆེད་དུ། བཤུལ་ཐག་རིང་པོ་ནས་འོང་བ་གེགས་མེད་དུ་སོན་ཅིང་། འདི་ན་བདག་སོགས་འགྲོ་བ་ཕལ་གྱི་སྣང་ངོར། བསམས་བཞིན་དུ་སྐྱེ་བ་ཡོངས་སུ་བཞེས་པའི་སྐྱབས་གནས་མཆོག་གི་སྐུ་གསུང་ཐུགས་མི་ཟད་རྒྱན་གྱི་འཁོར་ལོའི་བཀོད་པ་གཞོམ་བྲལ་རྡོ་རྗེ་གསུམ་གྱི་རང་བཞིན་དུ་བརྟན་ཅིང་། མི་འཕྲོགས་པའི་མཁྱེན་རབ་དང་སྙིང་རྗེ་ཆེན་པོས་ལན་བརྒྱར་ཕྱིས་པ་སྙམ་བྱེད་པའི་འཛུམ་ཞལ་ཟླ་བའི་འོད་ཟེར་ངོམས་པ་མེད་པར་བཏུང་བར་བྱ་བའི་ཕྱིར་དང་། ཡན་ལག་རྫོགས་པའི་རབ་གསུང་གནྡྷརྦའི་གླིང་བུ་རྣ་བའི་བཅུད་དུ་ལེན་པར་བྱ་བའི་ཕྱིར་དང་། དེང་ནས་བརྩམས་ཏེ་བདག་དང་བདག་གི་ཕ་མ་དང་གཉེན་འབྲེལ་དང་ཆབ་འབངས་གཙོ་བོར་སྨོས་པའི་མཁའ་མཉམ་གྱི་སྐྱེ་འགྲོ་མ་ལུས་པ་རྣམས། མཁྱེན་པ་དང་བརྩེ་བའི་སྤྱན་དཀྱུས་སྲིད་པའི་ཁོངས་ལས་རྣམ་པར་བརྒལ་བའི་ཚུལ་དུ་སྤྲོས་པའི་ཡེ་ཤེས་ཀྱི་གཟིགས་པ་དམ་པས་མི་བོར་བ་ཞུ་བའི་མཚོན་བྱེད་ཀྱི་འབུལ་བའི་ཚན་གྲངས་ལ། ཐོག་མར་བཀྲ་ཤིས་པའི་རྟགས་ཀྱིས་སྤྲས་པའི་ལྷ་རྫས་སོགས་བྲིའོ། །ཞེས་པ་འདིའང་ས་སྐྱོང་བླ་མ་ཆེན་པོས་ངོར་གྱི་མཁན་ཆེན་རྡོ་རྗེ་འཆང་ཆེན་པོ་དཔལ་ལྡན་ཆོས་སྐྱོང་བཀྲ་ཤིས་གྲགས་པའི་རྒྱལ་མཚན་དཔལ་བཟང་པོ་པའི་སྤྱན་ལམ་དུ། འབུལ་ཚན་བཤམས་པའི་ཚེ་གླེང་བ་རྒྱ་མཚོའི་རླབས་ཕྲེང་ཞེས་བྱ་བ་འདི་ནི་བནྡེ་ཚུལ་ཁྲིམས་རིན་ཆེན་གྱིས་བྲིས་པ་སརྦ་མངྒ་ལཾ།། །།སྭསྟི་བི་ཛ་ཡནྟུ།